CELEX: 32008D0411
Language: mt
Date: 2008-05-21 00:00:00
Title: 2008/411/KE: Deċiżjoni tal-Kummissjoni tal- 21 ta’ Mejju 2008 dwar l-armonizzazzjoni tal-medda ta’ frekwenzi bejn it- 3400 u t- 3800 MHz għas-sistemi terrestri li huma kapaċi jipprovdu servizzi ta’ komunikazzjoni elettronika fil-Komunità (notifikata taħt id-dokument numru C(2008) 1873) Test b’relevanza għaż-ŻEE

4.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 144/77
            
         DEĊIŻJONI TAL-KUMMISSJONI
   tal-21 ta’ Mejju 2008
   dwar l-armonizzazzjoni tal-medda ta’ frekwenzi bejn it-3 400 u t-3 800 MHz għas-sistemi terrestri li huma kapaċi jipprovdu servizzi ta’ komunikazzjoni elettronika fil-Komunità
   (notifikata taħt id-dokument numru C(2008) 1873)
   (Test b’relevanza għaż-ŻEE)
   (2008/411/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettru tar-Radju) (1), u partikolarment l-Artikolu 4(3) tagħha,
   Billi:
   
               (1)
            
            
               Il-Kummissjoni wriet l-appoġġ tagħha għal użu aktar flessibbli ta’ l-ispettru tar-radju fil-Komunikazzjoni tagħha “Aċċess ta’ malajr għall-ispettru għas-servizzi ta’ komunikazzjoni elettronika bla wajers permezz ta’ iktar flessibiltà” (2), li tirrigwarda fost l-oħrajn il-medda ta’ frekwenzi bejn it-3 400 u t-3 800 MHz. Fl-opinjoni tal-Grupp għall-Politika ta’ l-Ispettru tar-Radju (RSPG) tat-23 ta’ Novembru 2005 dwar il-Politika ta’ Aċċess bla Wajers għal Servizzi ta’ Komunikazzjoni Elettronika (WAPECS), l-Istati Membri saħqu fuq in-newtralità teknoloġika u n-newtralità tas-servizz bħala għanijiet importanti ta’ politika fit-triq lejn użu aktar flessibbli ta’ l-ispettru tar-radju. Barra minn hekk, skond din l-opinjoni, dawn l-għanijiet ta’ politika ma għandhomx jiġu introdotti f'daqqa, iżda b'mod progressiv sabiex ma jkunx hemm xkiel għas-suq.
            
         
               (2)
            
            
               L-allokazzjoni tal-medda ta’ frekwenzi bejn it-3 400 u t-3 800 MHz għall-applikazzjonijiet fissi, nomadiċi u mobbli hija element importanti għall-konverġenza tas-setturi tal-komunikazzjoni mobbli u fissa u tax-xandir, u tirrifletti l-innovazzjoni teknika. Is-servizzi pprovduti f'din il-medda ta’ frekwenzi għandhom ikunu mmirati l-aktar lejn l-aċċess ta’ l-utent aħħari għall-komunikazzjoni broadband.
            
         
               (3)
            
            
               Huwa mistenni li s-servizzi ta’ komunikazzjoni elettronika broadband bla wajers li għalihom se tkun allokata l-medda ta’ frekwenzi bejn it-3 400 u t-3 800 MHz fil-parti l-kbira tagħhom ikunu pan-Ewropej, fis-sens illi min jinqeda bit-tali servizzi ta’ komunikazzjoni elettronika fi Stat Membru partikolari jkun jista' jikseb aċċess għal servizzi ekwivalenti fi kwalunkwe Stat Membru ieħor.
            
         
               (4)
            
            
               Skond l-Artikolu 4(2) tad-Deċiżjoni Nru 676/2002/KE, fl-4 ta’ Jannar 2006 l-Kummissjoni tat mandat lill-Konferenza Ewropea ta’ l-amministrazzjonijiet tal-posta u tat-telekomunikazzjonijiet (minn issa 'l quddiem “is-CEPT”) biex tidentifika l-kundizzjonijiet marbutin mal-provvista ta’ meded ta’ frekwenzi tar-radju armonizzati fl-UE għall-applikazzjonijiet ta’ Aċċess għall-Broadband bla Wajers (BWA).
            
         
               (5)
            
            
               Bħala tweġiba għal dak il-mandat, is-CEPT ħarġet rapport (ir-Rapport Nru 15 tas-CEPT) dwar l-aċċess għall-broadband bla wajers, li jikkonkludi li l-implimentazzjoni ta’ netwerks fissi, nomadiċi u mobbli huwa teknikament vijabbli fil-medda ta’ frekwenzi bejn it-3 400 u t-3 800 MHz skond il-kundizzjonijiet tekniċi deskritti fid-Deċiżjoni ECC/DEC/(07)02 u r-Rakkomandazzjoni ECC/REC/(04)05 tal-Kumitat tal-Komunikazzjoni Elettronika.
            
         
               (6)
            
            
               Fid-dawl tad-domanda tas-suq għall-introduzzjoni ta’ servizzi ta’ komunikazzjoni elettronika terrestri li jipprovdu aċċess għall-broadband f'dawn il-meded ta’ frekwenzi, ir-riżultati tal-mandat tas-CEPT għandhom isiru applikabbli fil-Komunità u jiġu implimentati fl-Istati Membri mingħajr dewmien. B'qies għad-differenzi fl-użu attwali u fid-domanda tas-suq għall-meded sekondarji ta’ bejn it- 3 400 u t-3 600 MHz u ta’ bejn it-3 600 u t-3 800 MHz fuq il-livell nazzjonali, għandha tiġi stabbilita skadenza differenti għall-allokazzjoni u d-disponibbiltà ta’ dawn il-meded sekondarji.
            
         
               (7)
            
            
               L-allokazzjoni u t-tqegħid għad-dispożizzjoni tal-medda ta’ frekwenzi bejn it-3 400 u t-3 800 MHz skond ir-riżultati tal-mandat għall-BWA jirrispettaw il-fatt li hemm applikazzjonijiet oħrajn f'dawn il-meded ta’ frekwenzi, u ma jeskludux l-użu ta’ dawn il-meded fil-ġejjieni minn sistemi u servizzi oħrajn li għalihom jiġu allokati dawn il-meded skond ir-Regolamenti tar-Radju ta’ l-UIT (allokazzjoni fuq bażi mhux esklussiva). Fir-Rapport 100 ta’ l-ECC ġew żviluppati kriterji xierqa ta’ qsim għall-koeżistenza ma’ sistemi u servizzi oħrajn fl-istess meded ta’ frekwenzi jew fil-meded li jmissu magħhom. Dan ir-rapport jikkonferma, fost l-oħrajn, li l-qsim ma’ servizzi tas-satellita sikwit ikun vijabbli meta wieħed iqis il-firxa ta’ l-implimentazzjoni tagħhom fl-Ewropa, ir-rekwiżiti tal-firda ġeografika u l-evalwazzjoni każ b'każ tat-topografija reali ta’ l-art.
            
         
               (8)
            
            
               Il-Block Edge Masks (BEM) huma parametri tekniċi li japplikaw għall-blokk sħiħ ta’ l-ispettru ta’ utent speċifiku, irrispettivament mill-għadd ta’ kanali okkupati mit-teknoloġija magħżula mill-utent. Dawn il-masks huma maħsubin biex jiffurmaw parti mir-reġim ta’ awtorizzazzjoni għall-użu ta’ l-ispettru. Ikopru kemm l-emissjonijiet ġewwa l-blokk ta’ l-ispettru (jiġifieri l-potenza ġewwa l-blokk) kif ukoll l-emissjonijiet barra mill-blokk (jiġifieri l-emissjoni 'l barra mill-blokk). Huma rekwiżiti regolatorji mmirati li jevitaw ir-riskju ta’ interferenza ta’ ħsara bejn netwerks li jinsabu qrib xulxin, u huma mingħajr preġudizzju għal-limiti stabbiliti fi standards għat-tagħmir skond id-Direttiva tal-Parlament Ewropew u tal-Kunsill Nru 1999/5/KE tad-9 ta’ Marzu 1999 dwar it-tagħmir tar-radju u tagħmir terminali ta’ telekomunikazzjonijiet u r-rikonoxximent reċiproku tal-konformità tagħhom (id-Direttiva R&TTE) (3).
            
         
               (9)
            
            
               L-armonizzazzjoni tal-kundizzjonijiet tekniċi għad-disponibbiltà u għall-użu effiċjenti ta’ l-ispettru ma tkoprix l-allokazzjoni, il-proċeduri għal kif u meta jinħarġu l-liċenzji, u lanqas ma tkopri d-deċiżjoni rigward jekk għandhomx jintużaw proċeduri ta’ selezzjoni kompetittiva għall-allokazzjoni tal-frekwenzi tar-radju, li se jiġu organizzati mill-Istati Membri skond il-leġiżlazzjoni Komunitarja.
            
         
               (10)
            
            
               Id-differenzi fil-qagħdiet fuq livell nazzjonali jistgħu jirriżultaw f'tagħwiġ tal-kompetizzjoni. Il-qafas regolatorju ezistenti jagħti l-għodda meħtieġa lill-Istati Membri biex jaffrontaw dawn il-problemi b'mod proporzjonat, oġġettiv u mhux diskriminatorju, soġġett għal-leġiżlazzjoni Komunitarja, inkluż għad-Direttiva tal-Parlament Ewropew u tal-Kunsill Nru 2002/20/KE tas-7 ta’ Marzu 2002 dwar l-awtorizzazzjoni ta’ netwerks u servizzi ta’ komunikazzjonijiet elettroniċi (id-Direttiva ta’ Awtorizzazzjoni) (4) u għad-Direttiva tal-Parlament Ewropew u tal-Kunsill Nru 2002/21/KE tas-7 ta’ Marzu 2002 dwar kwadru regolatorju komuni għan-netwerks ta’ komunikazzjonijiet u servizzi elettroniċi (id-Direttiva Kwadru) (5).
            
         
               (11)
            
            
               L-użu tal-medda ta’ frekwenzi bejn it-3 400 u t-3 800 MHz minn applikazzjonijiet oħra eżistenti f'pajjiżi terzi jista’ jillimita l-introduzzjoni u l-użu ta’ din il-medda minn netwerks ta’ komunikazzjoni elettronika f'għadd ta’ Stati Membri. It-tagħrif rigward dawn il-limitazzjonijiet għandu jiġi mgħarraf lill-Kummissjoni skond l-Artikoli 7 u 6(2) tad-Deċiżjoni 676/2002/KE, u għandu jiġi ppubblikat skond l-Artikolu 5 ta’ l-istess Deċiżjoni.
            
         
               (12)
            
            
               Sabiex jiġi żgurat l-użu effettiv tal-medda bejn it-3 400 u t-3 800 MHz ukoll għal żmien fit-tul, l-amministrazzjonijiet għandhom ikomplu bl-istudji li jistgħu jżidu l-effiċjenza u l-użu innovattiv, bħall-arkitetturi ta’ “mesh networks”. Dawn l-istudji għandhom jitqiesu meta tkun se tiġi kkunsidrata reviżjoni ta’ din id-Deċiżjoni.
            
         
               (13)
            
            
               Il-miżuri pprovduti f'din id-Deċiżjoni huma konformi ma’ l-opinjoni tal-Kumitat dwar l-Ispettru tar-Radju,
            
         ADDOTTAT DIN ID-DEĊIŻJONI:
   Artikolu 1
   L-għan ta’ din id-Deċiżjoni huwa li tarmonizza l-kundizzjonijiet għad-disponibbiltà u l-użu effiċjenti tal-medda ta’ frekwenzi bejn it-3 400 u t-3 800 MHz għas-sistemi terrestri li huma kapaċi jipprovdu servizzi ta’ komunikazzjoni elettronika, mingħajr ħsara għall-ħarsien u l-operat kontinwu ta’ użi oħra eżistenti f'din il-medda.
   Artikolu 2
   1.   L-Istati Membri għandhom jallokaw u jqiegħdu għad-dispożizzjoni, fuq bażi mhux esklussiva, il-medda ta’ frekwenzi bejn it-3 400 u t-3 600 MHz għan-netwerks terrestri ta’ komunikazzjoni elettronika, skond il-parametri mogħtija fl-Anness ta’ din id-Deċiżjoni u sa mhux aktar tard minn sitt xhur wara d-dħul fis-seħħ ta’ din id-Deċiżjoni.
   2.   Sa l-1 ta’ Jannar 2012, l-Istati Membri għandhom jallokaw u wara jqiegħdu għad-dispożizzjoni, fuq bażi mhux esklussiva, il-medda ta’ frekwenzi bejn it-3 600 u t-3 800 MHz għan-netwerks terrestri ta’ komunikazzjoni elettronika, skond il-parametri mogħtija fl-Anness ta’ din id-Deċiżjoni.
   3.   L-Istati Membri għandhom jiżguraw li n-netwerks imsemmija fil-paragrafi (1) u (2) iħarsu bix-xieraq is-sistemi fil-meded li jmissu magħhom.
   4.   L-Istati Membri ma għandhomx ikunu marbutin li jimplimentaw l-obbligi ta’ din id-Deċiżjoni f'żoni ġeografiċi fejn il-koordinazzjoni mal-pajjiżi terzi tirrikjedi devjazzjoni mill-parametri fl-Anness ta’ din id-Deċiżjoni.
   L-Istati Membri għandhom jagħmlu kull sforz possibbli biex isolvu tali devjazzjonijiet, u għandhom jgħarrfu lill-Kummissjoni bihom, inklużi ż-żoni ġeografiċi milquta, u jippubblikaw it-tagħrif relevanti skond id-Deċiżjoni Nru 676/2002/KE.
   Artikolu 3
   L-Istati Membri għandhom jippermettu l-użu tal-medda ta’ frekwenzi bejn it-3 400 u t-3 800 MHz skond l-Artikolu 2 għan-netwerks fissi, nomadiċi u mobbli ta’ komunikazzjoni elettronika.
   Artikolu 4
   L-Istati Membri għandhom iżommu l-użu tal-medda ta’ frekwenzi bejn it-3 400 u t-3 800 MHz taħt sorveljanza kontinwa, u għandhom jirrappurtaw is-sejbiet tagħhom lill-Kummissjoni sabiex tkun tista’ ssir reviżjoni regolari u f’waqtha tad-Deċiżjoni.
   Artikolu 5
   Din id-Deċiżjoni hija indirizzata lill-Istati Membri.
   
      Magħmula fi Brussell, 21 ta’ Mejju 2008.
      
         
            Għall-Kummissjoni
         
         Viviane REDING
         
            Membru tal-Kummissjoni
         
      
   
   
      (1)  ĠU L 108, 24.4.2002, p. 1.
   
      (2)  COM(2007)50. Traduzzjoni Maltija mhux disponibbli.
   
      (3)  ĠU L 91, 7.4.1999, p. 10. Id-Direttiva kif emendata l-aħħar bir-Regolament (KE) Nru 1882/2003 (ĠU L 284, 31.10.2003, p.1).
   
      (4)  ĠU L 108, 24.4.2002, p. 21.
   
      (5)  ĠU L 108, 24.4.2002, p. 33. Id-Direttiva kif emendata bir-Regolament (KE) Nru 717/2007 (ĠU L 171, 29.6.2007, p. 32).
   
      ANNESS
      IL-PARAMETRI MSEMMIJA FL-ARTIKOLU 2
      Il-parametri tekniċi li ġejjin, imsejħin Block Edge Mask (BEM), huma element fundamentali tal-kundizzjonijiet meħtieġa biex tiġi żgurata l-koeżistenza fin-nuqqas ta’ ftehimiet bilaterali jew multilaterali bejn netwerks li jmissu ma' xulxin. Jekk jintlaħaq ftehim fost l-operaturi tat-tali netwerks, jistgħu jintużaw ukoll parametri tekniċi inqas stretti. It-tagħmir li jopera f'din il-medda ta’ frekwenzi jista’ juża wkoll limiti ta’ potenza iżotropika rradjata ekwivalenti (e.i.r.p.) (1) differenti minn dawk mogħtija hawn isfel, sakemm ikunu applikati tekniċi xierqa ta’ taffija konformi mad-Direttiva 1999/5/KE, u li joffru livell ta’ protezzjoni talanqas ekwivalenti għal dak ipprovdut minn dawn il-parametri tekniċi (2).
      A)   IL-LIMITI GĦALL-EMISSJONIJIET ĠEWWA L-BLOKK:
      Tabella 1
      Il-limiti tad-densità spettrali ta’ l-e.i.r.p. għas-sistemi fissi u nomadiċi bejn it-3 400  u t-3 800  MHz
      
                  It-tip ta’ stazzjon
               
               
                  Id-densità spettrali massima ta’ l-e.i.r.p.
                  (dBm/MHz)
                  (inklużi t-tolleranzi u l-firxa tal-kontroll awtomatiku tal-potenza tat-trażmettitur (ATPC))
               
            
                  L-istazzjon ċentrali (u l-konnessjonijiet dixxendentali ta’ l-Istazzjon Ripetitur)
               
               
                  +53  (3)
                  
               
            
                  L-istazzjon terminali ta’ barra (u l-konnessjonijiet axxendentali ta’ l-Istazzjon Ripetitur)
               
               
                  +50 
               
            
                  L-istazzjon terminali (ta' ġewwa)
               
               
                  +42 
               
            
         
      Tabella 2
      Il-limiti tad-densità spettrali ta’ l-e.i.r.p. għas-sistemi mobbli bejn it-3 400  u t-3 800  MHz
      
                  It-tip ta’ stazzjon
               
               
                  Id-densità spettrali massima ta’ l-e.i.r.p.
                  (dBm/MHz)
                  (Il-firxa minima ta’ l-ATPC: 15-il dB)
               
            
                  L-istazzjon ċentrali
               
               
                  +53  (4)
                  
               
            
                  L-istazzjon terminali
               
               
                  +25 
               
            B)   IL-LIMITI GĦALL-EMISSJONIJIET 'IL BARRA MILL-BLOKK (IL-BLOCK EDGE MASK GĦALL-ISTAZZJONIJIET ĊENTRALI)
      Figura
      L-emissjonijiet 'il barra mill-blokk ta’ l-istazzjon ċentrali
      Tabella
      Deskrizzjoni f'forma ta’ tabella tal-Block Edge Mask ta’ l-istazzjon ċentrali
      
                  Id-devjazzjoni tal-frekwenza
               
               
                  Il-limiti tad-densità tal-potenza ta’ ħruġ tat-trażmettitur ta’ l-istazzjon ċentrali
                  (dBm/MHz)
               
            
                  Fil-medda ta’ frekwenzi (ġewwa l-blokk allokat)
               
               
                  Ara t-Tabelli 1 u 2
               
            
                  ΔF = 0
               
               
                  – 6
               
            
                  0<ΔF<A
               
               
                  – 6 – 41· (ΔF/A)
               
            
                  A
               
               
                  – 47
               
            
                  A<ΔF<B
               
               
                  – 47 – 12· ((ΔF – A)/(B – A))
               
            
                  ΔF≥B
               
               
                  – 59
               
            
         (1)  equivalent isotropically radiated power (potenza iżotropika rradjata ekwivalenti).
      
         (2)  Il-kundizzjonijiet tekniċi ġenerali li japplikaw għan-netwerks fissi u nomadiċi huma deskritti fl-Istandards Armonizzarti EN 302 326-2 u EN 302 326-3, li jinkludu wkoll tifsiriet għal “Stazzjon ċentrali” u “Stazzjon terminali”. It-terminu “Stazzjon ċentrali” jista’ jitqies ekwivalenti għat-terminu “Stazzjon bażi” fil-kuntest tan-netwerks ċellulari mobbli.
      
         (3)  Il-valur tad-densità spettrali ta’ l-e.i.r.p. ta’ l-istazzjon ċentrali mogħti fit-tabella jitqies xieraq għall-antenni settorjali konvenzjonali ta’ 90 grad.
      
         (4)  Il-valur tad-densità spettrali ta’ l-e.i.r.p. ta’ l-istazzjon ċentrali mogħti fit-tabella jitqies xieraq għall-antenni settorjali konvenzjonali ta’ 90 grad.